ผมก้มหน้าแล้วปวดบริเวณหน้าผากเป็นเพราะอะไรครับตอนนนี้ผมเป็นไข้ไอแล้วก็มีน้ำมูกมันเกี่ยวกันมั้ยครับกับอาการไข้และมันอันตรายมั้ยครับ
สวัสดีค่ะ หากมีอาการไข้ ไอ มีน้ำมูก แสดงว่าน่าจะเป็นไข้หวัด ซึ่งก็จะทำให้มีอาการปวดศีรษะร่วมด้วยได้ สำหรับอาการปวดหน้าผากนั้น ก็คืออาการปวดศีรษะ ซึ่งอาจเกิดจากการที่มีสารคัดหลั่งคั่งอยู่ในโพรงอากาศ (ไซนัส) บริเวณหน้าผาก จึงทำให้มีอาการปวดได้ และการก้มหน้า ก็อาจยิ่งทำให้สารคัดหลั่งคั่งมากขึ้น จึงปวดเพิ่มมากขึ้นได้ ทั้งนี้ สารคัดหลั่งนี้ เมื่อไหลออกจากโพรงอากาศเข้าสู่รูจมูก (มีทางเชื่อมกันอยู่) ก็จะเรียกว่าน้ำมูกค่ะการดูแลตนเอง ได้แก่ การดื่มน้ำเปล่ามากๆ งดน้ำเย็น พักผ่อนเยอะๆ ทานอาหารที่มีประโยชน์โดยเฉพาะผักและผลไม้ งดสูบบุหรี่และดื่มแอลกอฮอล์ หลีกเลี่ยงการโดนลม โดนฝน และการอยู่ในที่ที่อากาศเย็น ทานยาบรรเทาตามอาการ เช่น ยาลดไข้ ได้แก่ พาราเซตามอล ไอบูโพรเฟน เป็นต้น ยาลดน้ำมูก เช่น chlorpheniramine (CPM) เป็นต้นหากอาการไม่ดีขึ้น เช่น มีไข้สูงมาก มีน้ำมูกมาก น้ำมูกข้นเหนียวสีเขียวเหลือง มีเจ็บคอมากร่วมด้วย หรือมีไอมาก ก็อาจเป็นโรคอื่นๆ ได้ เช่น ไข้หวัดใหญ่ ไซนัสอักเสบ ทอนซิลอักเสบ เป็นต้น ซึ่งแนะนำควรไปพบแพทย์เพื่อตรวจรักษาค่ะ